A Bizottság határozata
(1997. július 1.)
a tagállamok által emberi fogyasztásra szánt tej és tejalapú termékek behozatalára engedélyezett harmadik országbeli létesítmények ideiglenes jegyzékének összeállításáról szóló 97/252/EK bizottsági határozat módosításáról
(EGT vonatkozású szöveg)
(97/480/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/34/EK tanácsi határozattal [1] módosított, az egyes állati eredetű termékek, halászati termékek és élő kéthéjú kagylók közösségi tagállamba történő behozatala tekintetében engedélyezett harmadik országbeli létesítmények átmeneti időszakra vonatkozó, ideiglenes jegyzéke összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikke (1) bekezdésére, valamint 7. cikkére,
mivel a legutóbb a 96/584/EK határozattal [3] módosított 95/340/EGK bizottsági határozat [4] összeállítja azon harmadik országok jegyzékét, ahonnan a tagállamok engedélyezik tej és tejalapú termékek behozatalát;
mivel a legutóbb a 97/115/EK határozattal [5] módosított 95/343/EGK bizottsági határozat [6] megállapítja a tej és tejalapú termékek ezen jegyzékben szereplő országból történő behozatalához szükséges egészségügyi és állat-egészségügyi bizonyítványokra vonatkozó követelményeket;
mivel a 97/252/EK bizottsági határozat [7] összeállítja azon harmadik országbeli létesítmények ideiglenes jegyzékét, ahonnan a tagállamok engedélyezik emberi fogyasztásra szánt tej és tejalapú termékek behozatalát;
mivel Kanada és Izrael közölte a Bizottsággal a területükön működő megfelelő létesítmények jegyzékét, biztosítva azt, hogy a felsorolt létesítmények mindenben eleget tesznek a Közösség megfelelő egészségügyi követelményeinek, illetve ha egy létesítmény mégsem tenne eleget az említett követelményeknek, akkor felfüggesztik az adott létesítmény Európai Közösségbe irányuló kiviteli tevékenységét;
mivel a 97/299/EK bizottsági határozat [8] összeállítja a cseh köztársaságbeli megfelelő létesítmények jegyzékét;
mivel Argentína, Ausztrália, Új-Zéland és Svájc módosította a 97/252/EK határozatban foglalt létesítményeik jegyzékét; mivel ezért közzé kell tenni az említett módosításokat;
mivel a Bizottság nem tudott a 97/252/EK határozatban felsorolt országokon kívüli létesítmények tekintetében - különösen helyszíni ellenőrzés útján - meggyőződni arról, hogy valóban megfelelnek-e a közösségi követelményeknek, illetve megbizonyosodni az illetékes hatóságok által nyújtott biztosítékok érvényességéről; mivel ezért meg kell hosszabbítani a rendelkezésükre bocsátott határidőt;
mivel a létesítmények jegyzékét összeállító határozatoknak koherensnek kell lenniük; mivel ezért módosítani kell a 97/252/EK határozatot;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A 97/252/EK határozat 1. cikkének (1) bekezdésében a "létesítményekből" szó a "harmadik országbeli" jelzővel egészül ki.
(2) A 97/252/EK határozat 1. cikkének (2) bekezdése helyébe a következő szöveg lép:
"1998. január 1-jéig a tagállamok engedélyezhetik tej és tejalapú termékek behozatalát a mellékletben felsorolt harmadik országbeli létesítményeken kívüli létesítményből is."
2. cikk
(1) A 97/252/EK határozat melléklete Kanada és Izrael tekintetében ezen határozat I. mellékletével egészül ki.
(2) A 97/252/EK határozat melléklete helyébe Argentína, Ausztrália, Új-Zéland és Svájc tekintetében ezen határozat II. melléklete lép.
3. cikk
Ennek a határozatnak a tagállamok a címzettjei.
Kelt Brüsszelben, 1997. július 1-jén.